tartuNLP/wikipedia-smugri-20251201 huggingface dataset:
Mis su nimi on?

"Mis su nimi on?" on stsenaristi ja režissööri Maria Avdjuško komöödia žanris lühimängufilm (tootja Taska Film). Film esilinastus 15. detsembril 2009 Tallinna Kinomajas ja televisioonis 28. jaanuaril 2010 Kanal 2s.
Filmi peategelased on Linnar Priimägi, kes mängib iseennast, ja Taavi Eelmaa. Kõrvalosatäitjad on Edgar Savisaar ja Maria Avdjuško (naine raamatukogus) ise. 
Filmi on nimetatud anekdootlikuks ning selles sisalduvat homoseksuaalsete tegelaste erootilist stseeni seni kõige provokatiivsemaks Eesti filmikunstis.
Frobisheri laht

Frobisheri laht on laht Baffini saare kagukaldal. 
Kagus on laht ühenduses Davise väin. Ta ulatub maasse 230 km ulatuses. Lahe laius on kuni 40 km, sügavus kuni 120 m. 
Lahes on tugevad looded.
Lahe kõige kaugemas sopis asub Nunavuti pealinn Iqaluit.
Ago Naarits

Ago Naarits (13. august 1954 – 19. juuli 1996 Tallinn) oli Eesti poliitik. 
Ta lõpetas 1972. aastal Tallinna 22. Keskkooli ja 1977. aastal Tallinna Polütehnilise Instituudi ehitusteaduskonna veevarustuse ja kanalisatsiooni eriala.
Naarits oli aastatel 1993–1995 Nõmme linnaosa vanem. Alates 1995. aastast oli ta Tallinna abilinnapea, kelle töövaldkonnad olid linnavarad, omandi- ja maareform, maakasutus ning elamusuhted.
Ago Naarits hukkus autoõnnetuses.
Kalju Leppik

Kalju Leppik (29. november 1931 – 29. juuni 2017) oli Eesti arvutiteadlane ja omavalitsustegelane. 
Ta lõpetas 1954. aastal kiitusega Tallinna Polütehnilise Instituudi mehaanikateaduskonna elektrijaamade, -võrkude ja -süsteemide erialal.
Töötas aastatel 1960–1992 Eesti NSV TA Küberneetika Instituudis, kus oli 1966. aastast operatsionaalanalüüsi sektori juhataja, 1969. aastast programmeerimisbüroo juhataja ja 1976. aastast Arvutustehnika Erikonstrueerimisbüroo EKTA direktor.
Aastatel 1992–1995 oli ta Tallinna abilinnapea, kureerides kultuuri, spordi ja tervishoiu valdkondi. Aastatel 1995–1996 oli ta Nõmme linnaosa vanem. 1993. aastal valiti ta valimisliidu Tallinna Raeklubi ja 1996. aastal valimisliidu Tallinn nimekirjas Tallinna linnavolikogu liikmeks. Ta on kuulunud ka Nõmme Linnaosa Halduskogusse.
Cornwallis

Cornwallise saar (inglise keeles "Cornwallis Island") on Kanadale kuuluv saar Põhja-Jäämeres Kanada Arktika saarestikus. Halduslikult kuulub Cornwallis Nunavuti Qikiqtaaluki piirkonda.
Lõuna pool asuvast Somerseti saarest eraldab Cornwallise saart Barrow' väin. Läänes eraldab seda Devoni saarest Wellingtoni väin ja idas asuvast Bathursti saarest McDougalli väin. Saare rannavetes on palju pisikesi saari, millest suurim on Barrow' väinas asuv Griffith. 
Saare geograafilised koordinaadid on 75°5' N, 95° W.
Cornwallise pindala on 6995 km². Saar on suuruselt maailmas 96. ja Kanada saarte hulgas 21. kohal. Tema kõrgus ulatub 359 meetrini merepinnast, aga saare kõrgeimal tipul pole nime. Saar on suhteliselt ümarik, suurim ulatus on 110 km põhjast lõunasse.
Saare lõunakaldal asuv küla Resolute (Qausuittuq) on saare ainus asula. Seal elas 2006. aastal 229 inimest. Välismaailmaga peetakse ühendust peamiselt lennujaama kaudu. Resolute on Kanada peaaegu kõige põhjapoolsem asula, üksnes Ellesmere'i maa lõunarannikul asuv Ausuittuq asub veelgi suuremal laiusel . Lisaks leidub põhja pool polaarjaamu, millest mõni on aasta läbi mehitatud.
Saare avastas 1819 William Edward Parry ja nimetas selle Suurbritannia admirali William Cornwallise järgi.
Endise Jugoslaavia Rahvusvaheline Kriminaaltribunal

Ühinenud Rahvaste Organisatsiooni Endise Jugoslaavia Rahvusvaheline Kriminaaltribunal (inglise keeles "International Criminal Tribunal for the Former Yugoslavia", lühendatult ICTY) oli ÜRO asutus, mis tegeles kohtumõistmisega endise Jugoslaavia territooriumil pärast 1991. aastat toime pandud sõjakuritegude üle. Tribunal tegutses Haagis ja lõpetas tegevuse 31. detsembril 2017.
Eesti on ICTY-ga sõlminud kohtuotsuste täitmise kokkuleppe, mille kohaselt võtab Eesti vajaduse korral tribunali taotlusel süüdimõistetud isikuid karistust kandma.
Oria keel

Oria keel on peamiselt Indias Odisha osariigis räägitav indoeuroopa keelkonna indoiraani harusse kuuluv india keel. Oria keelt räägib emakeelena umbes 35 miljonit inimest.
Oria keelt kirjutatakse devanaagarile ja bengali kirjale sarnases oria kirjas.
Oria keele nimisõnad eristavad kaht grammatilist sugu (mees- ja naissugu). Lauseliikmete järjestus on subjekt-objekt-verb.
Lähemad sugulaskeeled on bengali ja assami keel. Keelt on kõige rohkem mõjutanud draviidi keeled, araabia, pärsia ja inglise keel.
Navarra kuningriik

Navarra kuningriik (hispaania "Reino de Navarra", baski "Nafarroako Erresuma", prantsuse "Royaume de Navarre"; algselt "Pamplona kuningriik") oli kuningriik Euroopas 824–1620.
Kuningriik loodi 824. aastal, mil baski ülik Íñigo Arista Pamplona kuningaks kuulutati. Kuningriik saavutas oma suurima võimsuse Sancho III (1016/18–1035) valitsusajal 11. sajandi esimesel poolel, kui Sancho III saavutas kontrolli Põhja-Hispaania kristlike territooriumite üle.
Sancho III surma järel jagas ta alad oma poegade vahel, vanim poeg García III (või IV) sai Navarra ehk Pamplona ning osa Kastiilia valitsejaks (1035–1054), Fernando I Leóni ja Kastiilia valitsejaks (1037–1065), Gonzalo Sobrarbe ja Ribagorza ning Ramiro I sai Aragóni kuningriigi valitsejaks. Atapuerca lahingu (1054) järel, milles hukkus García III, oli Fernando I aga aastatel 1056–1065 Hispaania keiser. Navarra valitsemist jätkas aga García III poeg Sancho IV Garcés (1054–1076).
Hispaania keiser Fernando I laiendas oma mõjuvõimu ka Kesk-Hispaaniale, sundides Toledo, Saragossa ja Sevilla moslemitest valitsejaid tunnistama oma vasalliseisust. 1064. aastal vallutas ta Portugali aladel Coimbra ning piiras edutult Valenciat.
Champagne'i krahvid omandasid 1284. aastal päruse teel Navarra kuningriigi. 1284. aastal abiellus Jeanne de Champagne'i (Jeanne I) Prantsusmaa kuninga Philippe IV-ga ja aastatel 1284–1328 oli Navarra kuningriik personaalunioonis Prantsusmaaga.
Navarra kuningriigi lõunapoolne osa liideti 1513. aastal Kastiilia krooniga. Alates 1589. aastast oli Navarra taas personaalunioonis Prantsusmaaga, kuna senine Navarra kuningas Henri III sai Henri IV nime all Prantsuse troonile. 1620. aastal liideti Navarra kuningriik Prantsusmaa kuningriiga.
Navarra valitsejate loend.
Navarra, kuni 10. sajandini Pamplona kuningriigi valitsejaid.
Íñigueze dünastia (824–905):
Jiméneze dünastia (905–1076):
Jiméneze dünastia Aragóni haru (1076–1134):
Jiméneze dünastia (vanema haru restauratsioon; 1134–1234):
Champagne'i dünastia (1234–1305):
Kapetingid (1284–1349):
Évreux' dünastia (1328–1441):
Trastámara dünastia (1425–1479):
Foix' dünastia (1479–1517):
Albret' dünastia (1484–1572):
Bourbonid (1572–1620):
Navarra valitsejate loend

Navarra valitsejate loend loetleb Navarra kuningriigi (kuni 10. sajandini Pamplona kuningriik) valitsejaid.
Barcelona provints

Barcelona provints on provints Hispaanias Kataloonia keskosas. Provints piirneb kagus ja lõunas Vahemerega.
Suuremad linnad on Barcelona, L'Hospitalet de Llobregat, Badalona, Tarrasa, Mataró, Santa Coloma de Gramanet ja Sabadell.
Barcelona provintsi kuulub 13 maakonda:
"Täpsemalt artiklist: Barcelona provintsi haldusjaotus"
Kliima.
Barcelona aasta keskmine temperatuur on +15,4 °C, jaanuaris +8,8 °C, augustis +23,0 °C.
Aastas sajab keskmiselt 658 mm, sealhulgas jaanuaris 44 mm ja augustis 66 mm sademeid. Aastas paistab päike keskmiselt 2462 tundi, sealhulgas jaanuaris 146 ja augustis 270 tundi.
The Animatrix

"Animatrix" on üheksast lühifilmist koosnev animatsioonikogumik, mis on loodud filmisarja "The Matrix" põhjal. Kogumik avaldati 3. juunil 2003.
Projekti areng.
Animatrixi projekti alustati siis, kui filmisarja stsenaristid ja režissöörid, vennad Wachowskid, olid Jaapanis esimest Matrixi filmi reklaamimas. Kuniks nad riigis olid, külastasid nad ka mitmeid animefilmide režissööre, kelle loomingul oli olnud tugev mõju nende tööle ning otsustasid nendega koostööd teha.
Animatrixi üldidee ning projekti käiku jälgisid vennad Wachowskid, aga nad kirjutasid ainult neli üheksast lühifilmist ning ka nende puhul ei kontrollinud nende animeerimise poolt – sellega tegelesid nimekad tegelased Jaapani animemaailmast.
Kogumiku avaldamine.
Neli lühifilmi avaldati kõigepealt filmisarja ametlikul kodulehel; "Final Flight of the Osirist" näidati kinodes koos filmiga "Dreamcatcher"; ülejäänud ilmusid esimest korda VHS ja DVD peal ühise kogumikuna "Animatrix". DVD-l olid veel boonusena lisaks:
DVD avaldamisega samal ajal, 2003. aasta juunis näidati New Yorgis New York Tokyo Film Festivalil "Animatrixi" plakatit. http://archive.newyork-tokyo.com/nytff/index_flash.html. 
Esimest korda näidati kogumikku teles Adult Swimi kanalil 17. aprillil 2004 ja mõni kuu hiljem oli eetris Kanada kanalil Teletoon. Suurbritannias näidati Channel 5-lt "Final Flight of the Osirist" vahetult enne DVD väljaandmist ning hiljem ka "The Second Renaissance'i" mõlemat osa – "Kid's Storyt" ja "World Recordi".
Mais 2006 lasti "Animatrix" eetrisse Ladina-Ameerika Cartoon Networki kanalil Toonami. Lisaks näidati seda lühikesel perioodil mitmes kinos üle maailma, et reklaamida tulevase filmisarja teist osa – "Matrix Reloaded".
Seoses "Blue-ray"-plaadil välja antud kogumikuga "Ultimate Matrix Collection" avaldati ka "Animatrix" esimest korda HD-kvaliteedis.
Tõnis Liibek

Tõnis Liibek (sündinud 30. septembril 1976) on eesti ajaloolane, museoloog ja raamatukogujuht, alates 1. maist 2019 Tallinna Tehnikaülikooli raamatukogu direktor.
Liibek on tegelenud peamiselt 18.–19. sajandi kultuuri- ja linnaajaloo ning fotograafiaajaloo uurimisega. 
Aastal 2000 lõpetas ta Tartu Ülikoolis bakalaureuseõppe. 2002. aastal sai ta Kesk-Euroopa ülikoolist magistrikraadi. 
2011. aastal kaitses Tallinna Ülikoolis doktoritöö teemal "Fotograafiakultuur Eestis 19. sajandil".
Verbaalne notatsioon

Verbaalne notatsioon (inglise keeles "verbal notation") on muusika noodikiri, milles muusika üleskirjutamiseks kasutatakse ainult sõnu.
Graafiline notatsioon

Graafiline notatsioon on muusika noodikiri, milles muusika ülesmärkimiseks kasutatakse mittetraditsioonilisi sümboleid. Graafilist notatsiooni hakati kasutama 20. sajandi alguses, kui eksperimentaalset muusikat loovad heliloojaid leidsid, et tavapärane lääne muusikas kasutatav muusika üleskirjutamise viis ei ole piisav uute muusikaliste ideede väljendamiseks. Graafilises vormis esitab muusikat ka 1950. aastatel leiutatud mehaaniline transkribeerimisvahend melograaf.
Graafilisel notatsioonil on mitu vormi:
Horisontaaltelg on ajatelg, partituuri lugeda vasakult paremale;
Graafilised sümbolid.
Tavapärasem graafilise notatsiooni eesmärk on sümbolite abil väljendada interpreedile informatsiooni selle kohta, kuidas muusikateost peaks esitama. Taolised sümbolid tulid esimestena esile avangardiheliloojate nagu Karlheinz Stockhausen ja Krzysztof Penderecki teostes, samuti eksperimentaalse muusika heliloojate nagu John Cage ja Earle Brown teostes 1950. ja 1960. aastatel. Kui need sümbolid on mõeldud konkreetse helitulemuse saavutamiseks, siis tõeline graafiline notatsioon on sageli tahtlikult mitmetähenduslik, võimaldades erinevaid interpretatsioone ühest ja samast partituurist. Järgmised sümbolid on nüüdismuusika partituurides tavalised:
Everi Vähi

Everi Vähi (sündinud 14. augustil 1961 Tallinnas) on eesti kunstnik ja kujundaja.
Elulugu.
Everi Vähi on sündinud Tallinnas muusiku perekonnas. 
Ta lõpetas 1988. aastal Eesti Riikliku Kunstiinstituudi (praegune Eesti Kunstiakadeemia) graafika ja raamatukujunduse erialal. Pärast õpinguid tegutses vabakutselise kujundusgraafikuna. 
Ta on alates 1999. aastast Eesti Kujundusgraafikute Liidu liige.
Suur osa loomingust on seotud muusikaga – ta on kujundanud mitme festivali plakateid (Ida Muusika Festival "Orient", Arvo Pärdi Festival), samuti plaadiümbriseid Eesti, Saksa, Soome, USA ja Vene plaadifirmadele ning teinud koostööd Eesti Muusika Infokeskusega.
2000. aastast töötab Eesti Kontserdis.
Looming.
Isikunäitused: 
Ühisnäitused:
Criss Angel Mindfreak

"Criss Angel Mindfreak" oli Ameerika Ühendriikide A&amp;E telekanali saatesari, mille autor ja põhiesineja oli mustkunstnik Criss Angel. 
Esimene saade oli eetris 20. juulil 2005. Saatesari kestis kuus hooaega aastatel 2005–2010. Kokku anti eetrisse 97 saadet.
1. ja 2. hooaeg filmiti Las Vegase hotellis The Aladdin ning 3. ja 4. hooaeg hotellis Luxor Hotel. Criss Angel on saadetes kõndinud vee peal, hõljunud Luxor Hoteli kohal, lennanud ühelt hoonelt teisele, kaotanud Lamborghini, lõiganud end pooleks, jäänud teerulli alla jne.
Tiit Hunt

Tiit Hunt (sündinud 30. mail 1961) on eesti zooloog ja loodusfotograaf, üks Vereta Jahi korraldajaid.
Elulugu.
Tiit Hunt sündis 30. mail 1961. Esimesed kaks ja pool eluaastat elas ta Laashoonel Pedja jõe ääres, pärast seda kolis pere Padisele.
Esimese fotoaparaadi ostis Hunt 11-aastaselt Keila metskonnas teenitud rahaga ning on sestpeale järjepidevalt pildistamisega tegelenud.
1985. aastal lõpetas ta Tartu Riikliku Ülikooli bioloogia erialal. Seejärel töötas kuni 1990. aastani Lahemaa rahvuspargis vanemteadurina. Kuni 1996. aastani töötas ajakirjas Horisont bioloogia ja meditsiini toimetajana. Seejärel oli zooloog Eesti Loodusmuuseumis.
1997. aastast on Tiit Hunt olnud üks Vereta Jahi korraldajaid (esimesel korral korraldas ta seda koos toonase loodusmuuseumi direktori Peeter Ernitsaga).
Looming.
Tiit Hunt on toimetanud zooloogiateemalisi raamatuid, neid ka ise kirjutanud ja tõlkinud.
Hundi fotoloomingust on suuremat tähelepanu pälvinud kalapildid. Ta on jõudnud pildistada enamikku Eesti vetes elavatest kalaliikidest. Et Eesti tingimustes on kalade pildistamine nende loomulikus keskkonnas ja eriti veel neile omaste värvidega peaaegu võimatu nii vee halva läbipaistvuse kui ka teatud kalaliikide põhjalähedase eluviisi tõttu, siis on Hunt leidnud sobivaks abivahendiks akvaariumi, kuhu kalad pildistamise ajaks paigutada. Nõnda sündinud fotosid on avaldatud ajakirjanduses ja jõudnud raamatukaande vahele, neist on kokku pandud ka Eesti Loodusmuuseumis toimunud näitus.
Peter Hessler

Peter Benjamin Hessler (sündinud 14. juunil 1969) on USA ajakirjanik. Ta sai tuntuks kahe Hiina-teemalise raamatuga: "Jõelinn: Kaks aastat Jangtse jõel" ("River Town: Two Years on the Yangtze", 2001) ja "Ennustusluud: Reis Hiina minevikus ja olevikus" ("Oracle Bones: A Journey Between China's Past and Present", 2006).
Elulugu.
Peter Hessler kasvas üles Columbia linnas Missouri osariigis ja lõpetas 1988. aastal Hickmani keskkoolis. Tema isa oli Missouri ülikooli sotsioloogiaprofessor ja ta ema õpetab ajalugu Columbia kolledžis Missouris. Keskkoolis hakkas Hessler tundma huvi kirjanduse ja kirjutamise vastu. Ta õppis inglise keelt ja loovkirjutamist Princetoni ülikoolis, kus osales John McPhee kirjutamisseminaris. Hessler lõpetas ülikooli 1992. aastal ning võitis Rhodesi stipendiumi, et jätkata inglise keele ja kirjanduse õpinguid Oxfordi ülikoolis. 1996 astus ta Rahukorpusesse ja veetis kaks järgmist aastat, õpetades inglise keelt Hiinas, Fulingi linna keskkoolis. 1999. aastast elab ta Pekingis, töötades vabakutselise kirjaniku ja ajakirjanikuna. Hessler on abielus kirjaniku ja ajakirjaniku Leslie T. Changiga. Peter Hessleri hiinakeelne nimi on 何|伟 (He Wei, Hé Wěi).
Karjäär.
Hessler oli ajakirja The New Yorker Pekingi korrespondent ja National Geographicu kaastööline. Ta on avaldanud artikleid ajalehtedes Atlantic Monthly, New York Times, Boston Globe, Wall Street Journal ning teistes Ameerika ajakirjandusväljaannetes. 
Hessler on tuntud eelkõige oma kahe autobiograafilise Hiina-raamatu järgi. "Jõelinn: Kaks aastat Jangtse jõel" (2001) kirjeldab tema kaheaastast tööd Rahukorpuse liikme ja keeleõpetajana Fulingi linnas Hiinas; raamat võitis Kiriyama auhinna. "Ennustusluud: Reis Hiina minevikus ja olevikus" koosneb artiklitest, mille ta kirjutas Pekingis elades. Ehkki Hessler käsitleb peamiselt tavaliste inimeste elu, keskendumata poliitikale, kirjeldavad need siiski inimeste elulugude kaudu ajaloolisi ja poliitilisi sündmusi, näiteks kultuurirevolutsiooni. Raamatu keskseteks teemadeks on arheoloog Chen Mengjia ja tema naise, luuletaja ja tõlkija Zhao Luorui (ehk Lucy Chao) elulugu ning Hessleri tuttava uiguuri poliitiliselt motiveeritud emigreerumine Hiinast USAsse.
Sirje Kaasik

Sirje Kaasik (sündinud 21. novembril 1958) on eesti helilooja, muusikaõpetaja ja koorijuht. 
Töötab Cyrillus Kreegi nimelises Haapsalu Muusikakoolis õpetajana.
Anne Pääsuke

Anne Pääsuke (sündinud 1958) on eesti koorijuht. 
Ta juhatab Haapsalu laste laulustuudiot DO-RE-MI.
Avenida Paulista

Avenida Paulista on avenüü São Paulos. See avati 8. detsembril 1891, ning sellel asub hulk finants- ja kultuuriasutusi. Tänava pikkus on 2,8 kilomeetrit.
Merike Vaher

Merike Vaher (sündinud 5. juunil 1955 Tartus) on eesti keemik.
Haridus.
Ta lõpetas Võru 1. Keskkooli 1973, Tartu Riikliku Ülikooli keemia osakonna 1978 ja aspirantuuri Eesti Teaduste Akadeemia Keemia Instituudis 1985.
1999. aastal kaitses ta Tallinna Tehnikaülikoolis magistritöö ja 2002. aastal samas doktoritöö.
Töökäik.
Ta töötas TRÜs insenerina 1977-1978 ning Keemia Instituudis vaneminsenerina 1978-1982 ja teadurina 1982-2002, ühtlasi oli Tallinna Pedagoogikaülikoolis osalise koormusega lektor 1999-2000.
Oli Tallinna Tehnikaülikooli keemiainstituudi teadur 2002-2004 ja vanemteadur 2004-2016, keemia ja biotehnoloogia instituudi vanemteadur 2017-2022 ning juhtivteadur aastast 2022.
Teadustöö.
Põhilised uurimisvaldkonnad: analüütilised lahutusmeetodid biomeditsiinis ja keskkonnakeemias, kapillaarelektroforees, bioaktiivsed ühendid.
Tunnustus.
2007. aastal sai ta Eesti Vabariigi teaduspreemia.
Fédération Internationale Féline

Fédération Internationale Féline (lühend FIFe) on rahvusvaheline kassiregistrite liit. 
FIFe tegutseb 41 riigis üle maailma ja seda on nimetatud ka kasside ÜRO-ks.
FIFe loomise idee algatas 1930. aastatel prantsuse kassisõber Marguérite Ravel.
Eestist kuulub organisatsiooni Eesti Kassikasvatajate Liit Felix.
Christoph Sumann

Christoph Sumann (sündinud 19. jaanuaril 1976 Judenburgis) on endine Austria laskesuusataja, kes võistles laskesuusatamise maailma karikasarjas aastatel 2000–2014. 
Sumann sai 2003. aasta MM-il Hantõ-Mansiiskis kaheksanda koha sprindis ning oli kümnes nii 20 km eraldistardiga sõidus, kui ka 12,5 km jälitussõidus. 2005. aasta maailmameistrivõistlustel Hochfilzenis suusatas ta viimast vahetust 4×7,5 km teatesõidus Austria meeskonnas, kes sai pronksmedali, kus peale tema osalesid veel Daniel Mesotitsch, Friedrich Pinter ja Wolfgang Rottmann. Austria kaotas võitjaks tulnud Norrale 43,3 sekundiga ja kasutas nelja lisa padrunit, Norra aga pidi samas kasutusele võtma seitse lisa padrunit. Hõbemedali saanud Venemaa kasutas viit lisalasku ja kaotas Norrale 26 sekundiga. 
2006. aasta olümpiamängudel Torinos oli Sumann jälitussõidus seitsmes ja 15 km ühisstardiga sõidus üheksas. 2007. aasta MM-il Anterselvas jäi tema parimaks tulemuseks seitsmes koht ühisstardiga sõidus. 2009. aasta MM-il Pyeongchangis sai Sumann kaks hõbemedalit, olles teine nii 15 km ühisstardiga sõidus, kus ka kaotas kaasmaalasele Dominik Landertingerile 8,9 sekundiga, kui ka 4×7,5 km teatesõidus, kus ta sõitis viimast vahetust. 
Laskesuusatamise MK-sarjas võitis Sumann kuus etappi. Esimene MK-etapi võit tuli 2001. aastal Osbrlies sprindis.
Mudelprojekteerimine

Mudelprojekteerimine (inglise keeles "building information modeling, lühend BIM) on ruumilise infomudeli loomise protsess, mis sisaldab mudeli(te)na ruumilist projekteerimist ning hõlmab tööde ajaplaneerimist, eelarvestust, ehitise ekspluatatsiooni, muutes ehitamise ja käitluse tõhusamaks ning tulusmaks.
Mudelprojekteerimise kasutamine pakub uusi ja paremaid võimalusi alternatiivsete projektlahenduste võrdlemiseks ning erinevate valdkondade projektlahenduste omavaheliseks koordineerimiseks. Infomudelite andmete põhjal teostatavad hoonesimulatsioonid võimaldavad paremini hinnata projekteeritava hoone tulevast energiavajadust, halduskulusid ja kasutusmugavust.
Mudelprojekteerimise osana automaatselt saadavatest mahuarvutustest tulenevad kergemini teostatavad ehitusmaksumuse hinnangud, mis võimaldavad hoonestajal modelleerimise käigus operatiivselt jälgida ja parandada finantseeringu ning kogu hoonestusprotsessi lõpuks tekkiva kvaliteedi suhet.
Mitmesuguste tarkvaraliste vahenditega loodud protsessi tulemuseks peaks olema ühtselt käsitletav *.IFC (Industry Foundation Classes) laiendiga fail, mis sisaldab eri ehitusvaldkondade infot, tehnilisi omadusi ja parameetreid. Faile saab avada samaaegselt ühes programmis, millega saab mudeleid analüüsida koos ning eraldi. 
BIMi juhtivaks standardite organisatsiooniks maailmas on buildingSMART, mis on välja töötatud 12 suurfirma koostöös.
Digitaalehituse klaster.
Eestis loodi 2015. aastal Digitaalehituse klaster , mis arendab kaasaegsete tehnoloogiliste vahendite abil ehitussektorit ning populariseerib ausate äritavade ja -mudelite kasutamist, eesmärgiga toetada klastri liikmete ärisid nii kodu- kui välismaal.
Saksi-Hildburghauseni hertsogiriik

Saksi-Hildburghauseni hertsogiriik (saksa "Herzogtum Sachsen-Hildburghausen") oli hertsogiriik Saksamaal 1680–1826, üks ernestiinide hertsogkondadest. Riiki valitses Wettini dünastia ernestiinide haru.
1675. aastal suri Saksi-Gotha-Altenburgi hertsog Ernst I ja tema seitse poega asusid koos hertsogkonda valitsema. 1680. aastal jagasid vennad oma valdused; vanuselt kuues poeg Ernst sai omale Hildburghauseni, Eisfeldi ja Heldburgi linna ning Veilsdorfi ja Schalkau ametkonnad. Temast sai esimene Saksi-Hildburghauseni hertsog.
1684. aastal viidi hertsogkonna pealinn Heldburgist Hildburghausenisse.
1826. aastal suri Saksi-Gotha-Altenburgi hertsog Friedrich IV ning Saksi-Hildburghauseni hertsog Friedrich päris tema Altenburgi valdused. Tema enda valdused aga liideti Saksi-Meiningeniga.
Lleida provints

Lleida provints on provints Hispaanias Kataloonias. Provints piirneb põhjas Prantsusmaa ja Andorraga.
Suurimad linnad on Lleida, Tàrrega, Balaguer, Mollerussa ja La Seu d'Urgell.
Lleida provints on jagatud 13 maakonnaks.
Kliima.
Lleida provintsi aasta keskmine temperatuur on +14,6 °C, jaanuaris +5,5 °C, augustis +24,0 °C.
Aastas sajab keskmiselt 376 mm, sealhulgas jaanuaris 23 mm ja augustis 25 mm sademeid. Aastas paistab päike keskmiselt 2760 tundi, sealhulgas jaanuaris 122 ja augustis 319 tundi.
Tihniku viadukt

Tihniku viadukt (ka "Kadaka viadukt") on raudbetoonist sild Tallinnas Nõmme linnaosas Pääsküla, Vana-Mustamäe ja Hiiu asumi piiril. Viadukt ületab endise Hiiu – Harku karjääri raudtee tammi, mida mööda kulgeb nüüdisajal kergliiklustee. 
Mööda Kadaka puiesteed sõidavad Tallinna ühistranspordi liinibussid 10 (Väike-Õismäe – Vana-Pääsküla), 20 (Reisisadam (D-terminal) – Pääsküla jaam) ja 20A (Viru keskus – Laagri alevik).
2004. aastal tehti viadukti avariiremont.
Naine kütab sauna

"Naine kütab sauna" on Tallinnfilmi mängufilm aastast 1978.
Filmi süžee põhineb Villem Grossi romaanil "Talvepuhkus". Film räägib ühest töölisnaisest ning tema karmist igapäevaelust, millega hakkama saamiseks on ainus võimalus säilitada positiivne ellusuhtumine. 
Filmis kujutatud saun asub Kuusalu vallas Kurblu (Kurdlu) oja kaldal. 
Filmi muusika looja on Veljo Tormis, kelle sünnikoht asub saunast umbes 10 kilomeetri kaugusel. 
Film arvudes.
Esimesel linastusaastal kogus film Nõukogude Liidus 1,75 miljonit vaatajat, Eestis 16 500.
Walibi World

Walibi World on üks Hollandi suuremaid lõbustusparke. Park asub Flevolandi provintsis Dronteni vallas Biddinghuizenis. Esimene Walibi park asub Belgia, pargi lõi Belgia ärimees Eddy Meeùs. Nimi "Walibi" pärineb kolmest vallast, kus park asub: Wavre, Limal ja Bierges, Belgia.
Park avati 1971, Flevohof (vana park).
Navarra kuningas

Navarra kuningas (naissoost valitsejatel kuninganna) oli Navarra kuningriigi valitseja tiitel 10. sajandist kuni kuningriigi kaotamiseni 1620. aastal. Prantsusmaa kuningate titulatuuris säilis see 1830. aastani. Hispaania kuningate titulatuuris on see säilinud tänapäevani.
Tiitlit kasutas esimesena Sancho II Garcés Abarca, kes valitses aastatel 970–994.
Cuenca

Cuenca on linn Hispaanias Castilla–La Mancha autonoomses piirkonnas, Cuenca provintsi ja Serranía Media-Campichuelo y Serranía Baja maakonna halduskeskus. Linn asub 180 km kaugusel Madridist ja 206 km kaugusel Valenciast. 
Cuenca on Castilla–La Mancha linnade seas elanike arvult kuues.
Cuenca kindlustatud vanalinn on kantud UNESCO maailmapärandi nimistusse. 
Tuntud vaatamisväärsused on 1182–1270 ehitatud gooti stiilis katedraal, kõrgele Júcari jõe kaldale ehitatud nn rippuvad majad ("Las casas colgadas") ja abstraktse kunsti muuseum.
Pääsküla kivisild

Pääsküla kivisild on kahevõlviline paesild Tallinnas Nõmme linnaosas, mis ületab Pääsküla jõe. Kogu pikkus 21 meetrit ja laius 6,14 meetrit, sellest sõidutee laius 4,8 meetrit. Kuni 1960. aastani kulges üle silla Tallinna–Pärnu maantee.
Kivisilla valmimise aja suhtes ollakse eriarvamusel. Mõnede andmete kohaselt oli praeguse kivisilla kohal juba 1700. aasta paiku üheavaline puitsild, millele 19. sajandi alguses ehitati juurde teine sildeava. Puitsilda on mainitud sellel kohal olevat veel 1857. aastal. Arvatavasti ehitati kivisild puitsilla asemele 1873. aastal ehitusettevõtja Jaan Telleri poolt. Teise maailmasõja ajal sild osaliselt purustati ning taastati alles 1956. aastal. Sild on muinsuskaitse all (registri nr. 3132).
Virgin Atlantic

Virgin Atlantic Airways Limited (Virgin Atlantic) on Suurbritannia lennufirma, mis kuulub Richard Bransoni Virgin Groupile (51%) ja Singapore Airlinesile (49%). Peakorter asub Crawleys West Sussexis Inglismaal, Londoni Gatwicki lennujaama lähedal.
Lennufirma opereerib lende oma kahest kodulennujaamast Gatwickist ja Heathrow'st Põhja-Ameerikasse, Kariibidele, Aafrikasse, Lähis-Itta, Aasiasse ja Austraaliasse.
Lennukid.
Virgin Atlanticul on järgmised lennukid (2009. aasta novembri seisuga):
Koodijagamine.
Virgin Atlanticul on koodijagamise lepingud järgmiste lennufirmadega:
Teised partnerlennufirmad:
Mikael Niemi

Per Mikael Niemi (sündinud 13. augustil 1959 Tärnabys Rootsis) on rootsi kirjanik. 
Ta on pärit Põhja-Rootsist Pajalast, mis asub Lapimaal Soome piiri lähistel, ning kirjutab küll rootsi keeles, kuid kasutab oma teostes märkimisväärselt ka meä keelt.
Tema kuulsaim teos on "Popmuusika a la Vittula", täiskasvanuile mõeldud humoorikas romaan noortest ja nende suureks kasvamisest Lapimaal Pajalas. Romaan ilmus 2000. aastal (eesti keeles 2003) ning saavutas lühikese ajaga suure menu: ainuüksi Rootsis on seda ostetud miljon eksemplari, lisaks on seda tõlgitud rohkem kui 30 keelde ning kasutatud mitme lina- ja lavateose alusmaterjalina. Teos pälvis 2000. aastal Rootsi väärikaima kirjandusauhinna – Augustipreemia. 
2017. aastal ilmunud romaan "Karu keetmine", mille tegevus toimub 1852. aastal samuti Lapimaal Kengise külas, räägib saami päritolu pastorist Lars Levi Laestadiusest ja lestaadiusluse jüngritest ning murdjast karust inimese nahas, kes tapab noori naisi. Terava botaanikusilmaga vaimulik, kes tunneb hästi inimhingede sügavamaid soppe, leiab koos oma abilisega üha uusi jälgi kurjusest. Teos pälvis 2021. aastal parima Skandinaavia maade kriminaalromaanina Petrona auhinna. Romaani vastu on tundnud suurt huvi Disney filmistuudio, kes plaanib sellest teha kuuejaolise telesarja. 2025. aasta mai seisuga on teos tõlgitud või tõlkimisel 24 keelde.
Gijón

Gijón (astuuria Xixón) on linn Hispaanias Astuuria autonoomses piirkonnas. Asub Põhja-Hispaanias Biskaia lahe lõunakaldal. Gijón on suur sadamalinn.
Rooma ja keskajal tunti linna nimega Gigia.
Linnas on jalgpalliklubi Sporting de Gijón.
August Strindberg

Johan August Strindberg (22. jaanuar 1849 Stockholm – 14. mai 1912 Stockholm) oli rootsi kirjanik, kes on tuntud eelkõige oma näidendite poolest. Ta tegeles ka kujutava kunstiga.
Strindbergi varased teosed esindavad naturalismi, hilisemad kalduvad sümbolismi. Teda peetakse ka üheks näitekirjandusse ekspressionismi toojaks.
Pariisi Kommuuni mõjul sai Strindbergist sotsialist, aga ta ei järginud kunagi kindla erakonna programmi ega maailmavaadet. Tema teosed väljendavad üldiselt vasakpoolset maailmavaadet, neis on läbivaks teemaks ühiskonna ebaõiglane ülesehitus, kuid ükski tema teos pole siiski poliitikateemaline.
Strindbergi mõju oma loomingule on tunnistanud teiste hulgas Tennessee Williams, Edward Albee, Maksim Gorki, John Osborne ja Ingmar Bergman. Eugene O'Neill pühendas oma Nobeli kirjandusauhinna kättesaamisel peetud kõnest suure osa Strindbergi mõju kirjeldamisele enese loomingus, nimetades teda "suurimaks geeniuseks kõigi modernsete näitekirjanike seas".
Abielud.
August Strindberg oli kolm korda abielus.
1877. aastal abiellus ta Siri von Esseniga, kes oli temast aasta noorem. Siri oli 1872–1876 olnud abielus parun Carl Gustaf Wrangeliga ja sellest abielust oli tal tütar Sigrid. Siri oli tahtnud näitlejaks saada, aga seda ei peetud aadlikule kohaseks; kui ta siiski näitlejana tööle hakkas, oli see tema abikaasale piisav põhjus abielu lahutamiseks. Järgmisel aastal abiellus Siri August Strindbergiga. Sellest abielust sündisid tütred Karin Smirnov, kes abiellus hiljem soome päritolu nõukogude kommunisti Vladimir Smirnoviga, ja Greta, poeg Hans ja veel üks väikelapsena surnud tütar. Abielu lahutati 1891. aastal.
1893. aastal abiellus Strindberg 21-aastase Austria kirjaniku ja tõlkija Frida Uhliga. Abielust sündis tütar Kerstin. Abielu lahutati 1895, sest Strindberg ei kiitnud heaks Frida sekkumist oma äriasjadesse.
1901. aastal abiellus Strindberg 23-aastase näitleja Harriet Bossega. Abielust sündis tütar Anne-Marie. Abielu lahutati 1902. aastal Strindbergi peaaegu paranoilise armukadeduse tõttu.
Sk (auruvedur)

Sk tähistab Tallinnas, AS Franz Krulli tehases valmistatud kitsarööpmeliste auruvedurite seeriat. Tegemist on esimese ja seni ainsa Eesti Vabariigis toodetud auruveduriga. Kokku toodeti 16 vedurit, millest tänaseks ei ole säilinud mitte ühtegi.
Tootmise algus.
Aastal 1930 esitas Riigi Raudteevalitsus AS Franz Krullile tellimuse kümne kitsarööpmelise põlevkiviküttel auruveduri ehituseks. Veduri projekt telliti Saksamaal, Berliinis asunud tolleaegsest tuntud auruvedureid tootvast A. Borsigi tehasest. 1931 märtsis jõuti esimeste katsesõitudeni ning sama aasta aprillis anti esimene vedur (Sk-151) ametlikult tellijale üle, ülejäänud üheksa vedurit valmisid ning anti üle sama aasta jooksul.
30. mail 1934 lubas Vabariigi Valitsus Raudteevalitsusel tellida veel kolm vedurit koos tendritega, mis valmisid aastal 1935 ning aastal 1940 valmis (Eesti NSV-s, tehas kandis nime "Punane Krull") veel kolm vedurit. Aastal 1940 valminud vedurid kandsid ees suurt viisnurgamärki ning "Punase Krulli" embleeme.
Toodetud vedurid.
Vedurite nimetähised on esitatud valmistamise järjekorras.
Aastal 1931 valminud:
Aastal 1935 valminud:
Aastal 1940 valminud ("Punane Krull")
B92

B92 on Serbia raadio-, televisiooni- ja internetiettevõte, mille peakorter on Belgradis. B92 on liberaalse kallakuga, selle publikuks on eelkõige linnaelanikud ja nooremad inimesed.
B92 oli väheseid sõltumatuid infokanaleid Slobodan Miloševići juhitud 1990. aastate Serbias.
Hoffmanni tilgad

Hoffmanni tilgad (ka "liikva", "õuhka") on eetri ja piirituse segu. Eetri ja piirituse vahekord on 1:2 või 1:3 . Hoffmanni tilkade leiutaja on Saksa arst ja keemik Friedrich Hoffmann. 
Algselt soovitati Hoffmanni tilku kasutada südamenõrkuse või minestuse korral. Et eeter lahustab ka osade viiruste kesti, siis on Hoffmanni tilgad osutunud efektiivseks ka mõne viirushaiguse (näiteks gripi) ravis, eriti haiguse algetapil.
Inhul

Inhul (ukraina keeles Інгул) on jõgi Ukrainas. 
Jõgi algab Dnepri kõrgustikult, voolab valdavalt lõunasse ning suubub vasakult Lõuna-Bugi. Jõe pikkus on 300 km.
Inhuli ääres asub Kropõvnõtskõi ja suudmes Mõkolaiv.
Sarigan

Sarigan on Põhja-Mariaanidele kuuluv saar Mikroneesias Mariaanides. 
Sarigani geograafilised koordinaadid on 
Saare pindala on 4,97 km². Saar on mägine, kõrgus kuni 538 m.
Saarel oli varem elanikke, kes tegelesid peamiselt kopra tootmisega. Aastal 2000 elanikke enam ei olnud.
Sariganil on looduskaitseala.
Jordan Hubbard

Jordan K. Hubbard (sündinud 8. aprillil 1963 Honolulus) on programmeerija. Ta tegeleb juba pikka aega vaba lähtekoodiga tarkvaraga ja on FreeBSD projekti kaasautor. 
Ta alustas FreeBSD projekti 1993. aastal koos Nate Williamsi ja Rodney W. Grimesiga.
2001. aasta juulis asus ta tööle Hubbard Apple Computersisse ja sai BSD tehnoloogiagrupi mänedžeriks. 2005. aastast on ta Apples olnud UNIX tehnoloogia direktor ja 2007 oktoobrist UNIXi tehnoloogia arendusgrupi direktoriks.
Kalle Kirsimäe

Kalle Kirsimäe (sündinud 5. aprillil 1967 Tartus) on eesti geoloog, Eesti Teaduste Akadeemia akadeemik (valitud 2018).
Elukäik.
Ta lõpetas Tartu Ülikooli geoloogiaosakonna 1992. aastal, kaitses samas asutuses geoloogia teadusmagistri töö 1994. aastal ja doktoritöö ("Clay mineral diagenesis of the Lower Cambrian "Blue Clay" in the Northern part of the Baltic Paleobasin") 2000. aastal.
Aastatel 1992–1994 töötas Tartu Ülikooli geoloogia instituudis vanemlaborandi ja assistendina ning 1995–2001 lektori ja teadurina. 2002. aastast on ta Tartu Ülikooli geoloogia-mineraloogia professor. Aastatel 2018–2021 oli ta ka Tartu Ülikooli ökoloogia ja maateaduste instituudi geoloogia osakonna juhataja. 
Eesti Teaduste Akadeemia liikmeks valiti 2018. aastal geoloogia alal, kuulub akadeemia bioloogia, geoloogi ja keemia osakonda. Ta on õpilaste teadustööde riikliku konkursi akadeemia alakomisjoni liige ning L’Oreal-UNESCO stipendiumide “Naised teaduses” hindamiskomisjoni esimees. Ta on Estonian Journal of Earth Sciences kaastoimetaja ning ajakirja Oil Shale toimetuskolleegiumi liige. 
Ta on Eesti Geoloogia Rahvuskomitee esimees, Eesti Geoloogiateenistuse nõukogu liige (2022).
Teadustöö.
Peamised uurimisvaldkonnad: 
Ta on juhendanud mitmeid bakalaureuse, magistri- ja doktoritöid. Viimaste hulgas juhendaja või kaasjuhendajana Evelin Verš, (2006), Peeter Somelar (2009), Kati Tänavsuu-Milkeviciene (2009), Rutt Hints (2009), Riho Mõtlep (2010), Valle Raidla (2010), Kristjan Urtson (2011), Nele Muttik (2011), Martin Liira (2012), Annette Talpsep (2013), Peeter Talviste (2014), Sirle Liivamägi (2015), Lauri Joosu (2015), Päärn Paiste (2017), Mikk Gaškov (2017) doktoritööd.
Määratud integraal

Olgu reaalmuutuja funktsioonformula_1 pidev ja tõkestatud lõigus ["a", "b"], siis määratud integraal
 formula_2
on arvuliselt võrdne "xy"-tasandil funktsiooni formula_3 graafiku, "x"-telje ning vertikaalsete sirgetega "x" = "a" ja "x" = "b" piiratud kujundi märgiga pindalaga, s.o "x"-teljest ülespoole ja allapoole jääva osa pindalade vahega.
Newtoni-Leibnizi valem.
Olgu funktsioon formula_3 lõigus ["a", "b"] integreeruv ja leidugu tal selles lõigus algfunktsioon formula_5. Siis
formula_6
Arve a ja b nimetatakse vastavalt integraali alumiseks ja ülemiseks rajaks. Lõiku [a; b] nimetatakse integreerimislõiguks.
formula_7
Riemanni integraalsumma.
Olgu "a" ja "b" reaalarvud (a &lt; b), siis lõigu ["a","b"] saab jaotada osalõikudeks nii, et
formula_8
Lõigu ["a","b"] "n" osalõiguks ["x""i"−1, "x""i"] jaotamisel ("i"=1,2...,n) ja fikseerides igas osalõigus suvaliselt mingi punkt "t""i" ∈ ["x""i"−1, "x""i"], avaldub funktsiooni "f(x)" Riemanni integraalsumma lõigus ["a", "b"] kujul
formula_9
kus iga liige summas on väikese ristküliku pindala. Ristküliku kõrgus on võrdne funktsiooni väärtusega kohal "t""i" ja laius on sama mis osalõigu ["x""i"−1, "x""i"] pikkus Δ"i". Olgu Δ"i" = "x""i"−"x""i"−1 osalõigu "i" pikkus; siis osalõikude maksimaalne pikkus on λ=max1≤"i"≤"n" Δ"i". Seega esindab λ kõiki selliseid jaotusi, sõltumata jaotusviisist, kus osalõikude ["x""i"−1, "x""i"] maksimaalne pikkus on λ. Kui eksisteerib piirväärtus
formula_10
mis ei sõltu lõigu [a; b] osalõikudeks jaotamise viisist ja punktide "t""i" valikust, siis kõneldakse, et funktsioon "f(x)" on integreeruv (Riemanni mõttes) lõigus [a; b] .
Varjestamata keerdpaarjuhe

Varjestamata keerdpaarjuhe (UTP - "Unshielded twisted pair") on levinuim telefonijuhtme tüüp. Seda kasutatakse peamiselt 10BaseT kohtvõrkudes. Seda kasutab ka Ethernet.
Saint-Malo laht

Saint-Malo laht on laht La Manche'i lõunakaldal. 
Laht piirneb lõunas Bretagne'i ja idas Cotentini poolsaarega. 
Lahe laius suudmes on 125 km, ulatub maasse 110 km ulatuses. Sügavus kuni 51 m. 
Lahes on kõrged looded. 
Saint-Malo lahes asuvad Kanalisaared ja Mont-Saint-Micheli saar (Mont-Saint-Micheli laht).
Varjestatud keerdpaarjuhe

Varjestatud keerdpaarjuhe (inglise keeles "Shielded twisted pair", STP) on keerdpaarjuhe, mis on ümbritsetud metallvarjega väliste häirete kõrvaldamiseks. Eri tähistused on kaablitele, kus varjestatud on juhtmepaarid, juhtmepaaride kimp või mõlemad.
Traadita võrk

Traadita võrk ehk raadiovõrk on arvutivõrk, milles edastatakse andmeid klientide ja serverite ning muude võrguseadmete vahel, ilma et kasutataks kaablit või juhet.
Maurice Manificat

Maurice Manificat (sündinud 4. aprillil 1986 Sallanches'is Haute-Savoie's) on Prantsusmaa murdmaasuusataja.
Manificat sai 2005. aastal juunioride MM-il Rovaniemis 4×10 km teatesõidus pronksmedali. Kuni 23-aastaste MM-il 2008. aastal Malles Venostas sai ta pronksmedali 30 km ühisstardiga vabasõidus. Järgmisel aastal tuli ta kuni 23-aastaste 2009. aastal MM-il Praz de Lys - Sommand'is 15 km vabasõidus maailmameistriks.
Täiskasvanute MM-il osales ta esimest korda 2009. aasta maailmameistrivõistlustel Liberecis ja sai 30 km jälitussõidus 47. koha. 2014. aasta taliolümpiamängudel Sotšis võitis ta Prantsusmaa teatemeeskonnaga pronksmedali. 2015. aasta maailmameistrivõistlustel Falunis võitis ta täiskasvanute seas oma esimese individuaalmedali, kui sai 15 km vabatehnikasõidus hõbemedali. Teatesõidus võitis ta pronksmedali.
2018. aasta taliolümpiamängudel Pyongchangis võitis ta teatesõidus taas pronksmedali. Lisaks võitis ta koos Richard Jouve'iga pronksmedali sprinditeates.
Maailma karikasarjas võistles Manificat esimest korda 2006. aasta detsembris La Clusaz's, kui osales 30 km ühisstardiga vabasõidus ja sai 64. koha. 2008. aasta veebruaris jõudis ta Liberecis peetud MK-etapil esimest korda punktikohale, kui oli 11,4 km vabasõidus 24. Esimest korda sai ta poodiumikoha detsembris 2009. aasta MK-etapil Davosis, kus jõudis 15 km vabasõidus finišisse kolmandana. Esimese etapivõidu sai ta 2010. aasta märtsis Lahtis, kui võitis 30 km suusavahetusega sõidu.
Saavutused.
Maailma karikasarjas.
Maurice Manificat on osalenud () 203 MK-võistluste etapil ja jõudnud poodiumile 31 korral, millest 10 korral kõige kõrgemale astmele.
Corum

Corum on Šveitsi kellatootja. Firma asutati 1955. aastal ja see paikneb La Chaux-de-Fondsis. 
Corum toodab kõrge kvaliteediga kallihinnalisi kelli.
Reio Aare

Reio Aare (sündinud 30. jaanuaril 1979) on eesti fotokunstnik.
Leopold Trepper

Leopold Trepper (23. veebruar 1904 Nowy Targ, Austria-Ungari (praegu Poolas) – 19. jaanuar 1982 Jeruusalemm, Iisrael) oli juudist NSV Liidu luuraja ja jidišikeelne ajakirjanik.
Ta töötas Punaarmee heaks umbes 1930. aastast. Ta tegeles agentide värbamise ja luurevõrgustike püstitamisega Lääne-Euroopas.
Asus 1974. aastal ümber Iisraeli.
Elulugu.
1916 suri tema isa, mille järel oli pere majanduslikes raskustes. Trepper liitus sotsialistiku juudiorganisatsiooniga Hashomer Hatzair.
Ta õppis koolis Lvivis, kus tutvus neiuga, kellest sai hiljem tema abikaasa; ühtlasi oli too kommunist. Seejärel õppis ta Jagiełło ülikooli Krakówis. Oktoobrirevolutsiooni järel liitus bolševikega.
Sõja järel valitsesid Poolas rasked olud ja Trepper jättis rahapuudusel ülikooli pooleli. Ta tegi mitmesuguseid töid. Katowice kaevandustes sai temast üks tööliste ülestõusu juhte. Seetõttu istus ta kaheksa kuud vangis.
1924. aastal sai ta Hashomer Hatzairi abil emigreeruda Haifasse Mandatoorses Palestiinas. 1929. aastal asus ta ümber Tel Avivi, kus temast sai Palestiina kommunistliku partei keskkomitee liige. Tema kommunistlik tegevus ei meeldinud kohalikele võimudele ja 1930. aastaks sundisid britid ka Palestiinast lahkuma.
Trepper jõudis Prantsusmaale, kus sattus kontakti kohalike kommunistidega, kes edastasid luureinfot Moskvasse. Prantsuse luure pani sellele tegevusele piiri 1932. Trepper suundus edasi Berliini, kus võttis ühendust Nõukogude saatkonnaga ja saadeti Moskvasse, kus ta sai kuni 1935. aastani väljaõpet saamaks Luure Peavalitsuse agendiks.
Tema esimene töö oli Pariisis. 1936. aastal viibis ta lühemat aega ka Skandinaavias, enne kui läks pikemaks ajaks tagasi Pariisi. 1937. aastal tegeles ta Nõukogude terve Lääne-Euroopa luurevõrgu ümberkorraldamisega ning 1938. aastal asutas ta koos Léon Grossvogeliga Brüsselis Foreign Excellent Raincoat Company, mis toimis kattevarjuna luuretegevusele.
Kui Saksa väed okupeerisid Brüsseli, siis sai uue kattevarjuna Pariisi toodud ettevõtte Simexco haru, mille kasumitest rahastati luuretegevust.
Punase Orkestrina tuntud spioonivõrgustik kasutas luureinfo edastamiseks raadiosidet. Seejuures õnnestus neil edastada teave selle kohta, et operatsioon Barbarossa algab juunis 1941, kuid Stalin ei usaldanud seda infot piisavalt, et selle põhjal midagi ette võtta.
Trepper tabati novembris 1942. Septembris 1943 õnnestus tal aga gestaapo käest põgeneda. 1945. aastal arreteerisid Trepperi venelased ja viisid ta Nõukogude Liitu, kus ta oli vangis kuni 1955. aastani. Seejärel naasis ta Varssavisse oma naise ja kolme poja juurde.
Kuuepäevase sõja järel kasvasid Poolas antisemiitlikud meeleolud. Trepper plaanis emigreeruda Iisraeli, kuid tal oli raskusi viisa saamisega. Viimaks õnnestus tal 1974. aastal Jeruusalemma ümber asuda. 
1975. aastal ilmusid tema memuaarid.
Krista Mölder

Krista Mölder (sündinud 2. mail 1972) on eesti fotokunstnik.
Ta valiti üheks kunstnikupalga saajaks aastatel 2023‒2025.
Eenok

Eenok (heebrea keeles חֲנוֹךְ; tänapäeva hääldus H̱a nokh, Tibeeria heebrea keeles Ḥănōḵ; araabia keeles إدريس, Idrīs) on Piibli tegelane.
Temast räägib Aadama sünniraamat: "Kui Jered oli elanud sada kuuskümmend kaks aastat, siis sündis temale Eenok." "Ja Jered elas pärast Eenoki sündimist kaheksasada aastat, ja temale sündis poegi ja tütreid." (...) "Kui Eenok oli elanud kuuskümmend viis aastat, siis sündis temale Metuusala." "Ja Eenok kõndis pärast Metuusala sündimist koos Jumalaga kolmsada aastat, ja temale sündis poegi ja tütreid." "Nõnda oli kõiki Eenoki elupäevi kolmsada kuuskümmend viis aastat." "Eenok kõndis koos Jumalaga, ja siis ei olnud teda enam, sest Jumal võttis tema ära." (Esimene Moosese raamat 5:18–24)
Eenok oli Aadama pojapojapojapojapojapoeg, Jeredi vanim poeg, Metuusala isa ja Noa vanavanaisa.
Nowy Targ

Nowy Targ on linn Poolas Väike-Poola vojevoodkonnas, Nowy Targi maakonna keskus. Nowy Targ asub Slovakkia piirist 19 km kaugusel, Krakówist ligikaudu 65 km lõunas Dunajeci jõe ääres.
Linna pindala on 51,07 km². Elanike arv on 33 634 (2014).
Aleksander Promet

Aleksander Promet (28. oktoober (vkj) / 10. november 1879 Kreenholm, Joala vald, Vaivara kihelkond, Virumaa – 18. september 1938 Tallinn) oli eesti maalikunstnik ja graafik.
Elukäik.
Aleksander Promet sündis Kreenholmi Kulgu ühiselamus vabrikutöölise pojana.
Ta õppis aastatel 1894–1901 Peterburis Stieglitzi kunstikoolis tekstiili erialal.
Kooli lõpus sai ta välisstipendiumi, millega tal oli plaanis tutvuda Briti tekstiilitööstusega, kuid viibinud paar kuud Londonis, sõitis ta Pariisi ja Brüsselisse. Pariisis sai ta tuntuks ettevõtmisega, kus ostis Montmartre'i bulvari kaubalettidelt kokku kõik kodujänesed ja kastanid ning lasi kuulutada: "Et iga kunstnik, olgu see millisest rahvusest tahes, võis saada kodujänese prae ja peoga praetud kastaneid." Teade priitoidust levis kulutulena Pariisi kunstnikekvartalites. Kuna ta ei kulutanud raha sihipäraselt, siis lõpetati veebruaris 1906 talle stipendiumi maksmine ning kunstnik naasis Eestisse.
Paar aastat pidas ta Tartus ja Narvas oma kunstistuudiot ning siirdus siis Tallinna Nikolai Gümnaasiumisse kunstiõpetajaks. 1913. aastal läks Venemaale, kus töötas neli aastat kunstiõpetajana ning aastatel 1917–1919 Petrogradis vabakunstnikuna. Tuli läbi rinde tagasi Eestisse, töötas aastatel 1919–1922 Petseris, 1922–1923 Tõrvas ja 1923–1925 Paldiskis joonistusõpetajana. Alates 1925. aastast elas Tallinnas Dunkri tänav 13-6, töötas vabakunstnikuna ja erapedagoogina peamiselt kunstkäsitöö alal. 1920. aastate lõpul juhatas ta kunstkäsitöökursusi Nõmmel.
Oma elu viimased 4 aastat oli veresoonte lubjastumise tagajärjel tekkinud osalise halvatuse tõttu voodihaige.
Looming.
Loonud rahvusromantilisi, fantastilisi, osalt painajalikke maale: "Kratt", "Jaaniöö" (1909), stseen "Kalevipojast" (1920) ja "Lembitu" (1930). Eesti Kirjanduse Seltsi 1911. aastal korraldatud "Kalevipoja" illustreerimise võistlustel saavutas ta ergutusauhinna.
Eesti Kunstiseltsi liige. 1907 esines 28 teosega Eesti Üliõpilaste Seltsi näitusel Tartus. Esines II Eesti kunstinäitusel Tartus 1909, kus leidis elavat tähelepanu tema teoste ainestiku uudsus ning rahvuslikkus. 1912. aastal toimusid tema tööde näitused Narvas ja Helsingis. Helsingis olid tema tööd väljas Soome Kirjanduse Seltsi ruumides. Välja olid pandud 27 maali 10 aasta pikkusest loomeperioodist. Tema väljapanekut kirjeldati kui tehniliselt nõrka, kuid aineliselt seda rikkalikumat. Promet võttis Eesti kunstielust elavalt osa, vastandades ennast Noor-Eesti kunstnikerühmale.
Aleksander Promet oli ka üks esimesi karikaturiste, kes hakkas oma karikatuurides kasutama esimesena uudset karakteriseerivat joont. Tema karikatuure avaldati näiteks Juhan Lilienbachi välja antud trükistes: Sügises ja Lendlehes, lisaks satiiriajalehes Matsi poeg Mats (1908).
Isiklikku.
Tema tütar teisest abielust oli kirjanik Lilli Promet.
Amīn al-Ḩāfiz̧

Amīn al-Ḩāfiz̧ (araabia keeles أمين الحافظ‎; 1921 Ḩalab – 17. detsember 2009 Ḩalab) oli Süüria poliitik.
Ta oli Araabia Taassünni Sotsialistliku Partei liige.
Esimest korda kerkis ta avalikkuse tähelepanu alla 1958, sest kuulus Süüria delegatsiooni, mis külastas Egiptuse presidenti Gamal Abdel Nasserit. Selle aasta veebruaris ühinesid Egiptus ja Süüria Ühinenud Araabia Vabariigiks ja al-Ḩāfiz̧ määrati tööle Kairosse. Ühinenud Araabia Vabariik varises pärast 1961. aasta septembris Süürias toimunud ülestõusu kokku ja uus valitsus pagendas al-Ḩāfiz̧i Argentinasse sõjaväeatašeeks.
Aastal 1963 oli Amīn al-Ḩāfiz̧ üks sõjaväelise riigipöörde juhte. Seejärel oli ta Süüria president alates 27. juulist 1963 kuni uue riigipöördeni 23. veebruaril 1966. 12. novembrist 1963 kuni 13. maini 1964 ja 4. oktoobrist 1964 kuni 23. septembrini 1965 oli ta ka Süüria peaminister.
Buenos Aireses tutvus ta Liibanoni kaupmehe Kamal Amin Thaabetina esinenud mehega, kes tegelikult oli Egiptuses sündinud juut ja Mossadi agent Eli Cohen. Cohen sõitis Süüriasse 1962 ning hakkas varsti Iisraeli edastama ettekandeid ja fotosid Süüria sõjaliste plaanide kohta. Cohenile avanes al-Ḩāfiz̧i võimu ajal juurdepääs paljudele Süüria sõjalistele plaanidele, sealhulgas korraldas al-Ḩāfiz̧ talle ringkäigu Golani kõrgendikel olevatele salajastele kindlustustele. Coheni ettekanded aitasid Iisraelil Kuuepäevase sõja ajal Golani kõrgendikke vallutada.
Kui Cohen 1965. aasta jaanuaris otse raadio teel Iisraeli andmeid edastamas saadeti, kuulas al-Ḩāfiz̧ teda isiklikult üle. Cohen mõisteti surma ja hukati, hoolimata Belgia, Kanada, Prantsusmaa ja paavsti armuandmispalvetest.
Al-Ḩāfiz̧ kukutati riigipöördega 23. veebruaril 1966. Riigipöörde korraldas tema personaliülem Şalaḩ Jadīd ning seda toetas Araabia Taassünni Sotsialistliku Partei regionalistlik tiib, mis rõhus rohkem panaraabia väärtustele ja propageeris Suur-Süüria ideed, kuhu kuuluksid kogu Iraak, Küpros, Liibanon, Iisrael, Siinai poolsaar ja osa Jordaaniast. Riigipööret toetasid ka usuvähemused, eriti alaviidid ja druusid, seevastu al-Ḩāfiz̧ kuulus sunniitide hulka. Egiptuse president Nasser saatis riigipöördepäeva hommikul presidendinõukogu peasekretärile Nasīm as-Safarjālānīle hoiatustelegrammi, aga riigipööret ära hoida ei õnnestunud. Sellest ajast on Süüriat valitsenud alaviidid.
Pärast 1966. aasta riigipööret elas Amīn al-Ḩāfiz̧ eksiilis ning pöördus alles 2005. aastal kodumaale tagasi.